# חוק עזר לבאקה-ג'ת (פיקוח על מכירת מוצרים מן החי), התשס"ז-2007

בתוקף סמכותה לפי סעיפים 239, 249, 250 ו-251 לפקודת העיריות[[1]](#footnote-1), מתקינה עיריית באקה-ג'ת חוק עזר זה:

## הגדרות

1. בחוק עזר זה -

**"בעל חיים"** - יונק, עוף, דג או בעל חיים שבשרו מוצג למכירה;

**"בשר"** - בשר של בעל חיים או חלק ממנו, בין טרי ובין מקורר, מבושל, מעושן, טחון או מעובד בדרך כלשהי, לרבות מוצרי בשר ומוצרים המכילים בשר;

**"העיריה"** - עיריית באקה-ג'ת;

**"חלקי פנים"** - כבד, לשון, טחול, קיבה, כולל קורקבני עופות, כליות, ריאות, לב, מוח, מעיים, וכיוצא באלה חלקים פנימיים של בעל חיים;

**"מוצרים מן החי"** - בעל חיים, בשרו, חלקי פנים, המשמש למאכל בני אדם או בעלי חיים וכן מוצרים המכילים בשר בעלי חיים או חלקי פנים מהם וכן מוצרי חלב וביצים או מוצר אחר שלדעת הרופא הווטרינר הוא מוצר מן החי;

**"מכירה"** - לרבות ייצור, עיבוד, אחסון, החזקה, הובלה, הצעה או הצגה למכירה של מוצרי מזון, בין שנמכרו ובין שלא נמכרו;

**"עוף"** - עופות בית, לרבות תרנגולות, יונים, אווזים, ברווזים, תרנגולי הודו, עופות בר או בעל כנף אחר המוצג למכירה;

**"עסק"** - מקום המשמש למכירת מוצרים מן החי, לרבות עסקים שצוינו בטורים א ו-ב שבתוספת לצו רישוי עסקים (עסקים טעוני רישוי), התשנ"ה-1995[[2]](#footnote-2), בפרטים אלה: 3.1, 3.2(א) (ב) (ה) ו-(ז) 3.5, 4.1, 4.2, 4.3, 4.4, 4.5, 4.6, 4.7(ב) ו-(ג);

**"עוסק"** - אחד או יותר מאלה:

1. בעל העסק;
2. המחזיק בפועל בעסק;
3. אחראי על העסק;
4. שותף פעיל בעסק;
5. אדם אחר העובד בעסק;

**"צרכן"** - מי שקונה או רוכש באופן כלשהו מוצרים מן החי שלא כדי למכרם לאחר;

**"ראש העיריה"** - לרבות מי שראש העיריה העביר לו בכתב את סמכויותיו לפי חוק עזר זה, כולן או מקצתן;

**"הרופא הווטרינר"** - הרופא הווטרינר שקבעה העיריה, לרבות מי שהרופא הווטרינר העביר לו בכתב את סמכויותיו לפי חוק עזר זה, כולן או מקצתן;

## איסור מכירה

2.

1. עוסק לא יחזיק, לא ימכור, לא יכניס ולא ירשה למי שפועל מטעמו להחזיק או למכור או להכניס לעסק מוצר מן החי שנתקיימו לגביו אחד או יותר מתנאים אלה:
   1. לא עבר בדיקה וטרינרית על פי דין במפעל, במחסן הקירור או ברשות המקומית שמהם הוצא וכן בדיקה על ידי הרופא הווטרינר;
   2. נמכר בניגוד לרישיון העסק;
   3. מזוהם;
   4. אינו ראוי למאכל אדם;
   5. אסור לצריכת אדם על פי הוראות הרופא הווטרינר;
   6. חלו בו שינויי ריח וצבע העשויים לעורר גועל;
   7. עלול להזיק לבריאות הציבור מסיבה כלשהי;
   8. אינו נושא חותמת או סימון אחר המאשר, כי נשחט במשחטה או בבית שחיטה המותרים על פי הדין;
   9. מצוי מחוץ לשטח החנות;
   10. מצוי מחוץ למקרר או למקפיא או הוא מוחזק בטמפרטורה גבוהה מזאת שקבע היצרן;
   11. מצוי במקרר שאינו תקין או שמצויד במד מעלות שאינו תקין או שהטמפרטורה בו עולה על 4 מעלות צלזיוס;
   12. מצוי במקפיא שאינו תקין או שמצויד במד מעלות שאינו תקין או שהטמפרטורה בו עולה על מינוס 18 מעלות צלזיוס;
   13. הוא מעיים או קיבות צאן, בקר או עופות או חלקיהם, שלא נשטפו או נוקו לחלוטין מתוכנם לפני הכנסתם לעסק;
   14. הוא עוף או בעל כנף אחר שלא נמרט, לא נוקה ולא רוקן מקרביו במשחטה או בבית שחיטה לעופות;
   15. עוף שלא צונן טרם צאתו מבית השחיטה לעופות וטמפרטורת הפנים שלו עולה על 4 מעלות צלזיוס;
   16. אינו מצונן או מוקפא על פי דרישות שניתנו כדין;
   17. מובל ברכב שאינו עומד בדרישות תקנות רישוי עסקים (תנאים תברואיים להובלת בשר, דגים, עופות ומוצריהם), התשל"ב-1971[[3]](#footnote-3);
   18. אינו מסומן בהתאם לתקנות שהותקנו כדין;
   19. הובא ממפעל שאינו מורשה מטעם משרד הבריאות;
   20. נמצא באריזה פגומה.
2. קיום האמור בפסקאות (3), (4), (5), (6), (7) ו-(8) לסעיף קטן (א) נתונה להחלטתו ולשיקול דעתו של הרופא הווטרינר, שיקבע בהתאם לתוצאות הבדיקה שביצע או שהורה לבצע.

## סייג לגישה למוצרים

**3.**

1. לא יאפשר עוסק לצרכן גישה למוצרים מן החי שאינם ארוזים מכל צדדיהם בחומר אריזה שאינו סופג נוזלים.
2. בלי לפגוע באמור בסעיף קטן (א), רשאי הרופא הווטרינר לאשר מכירת מוצרים מן החי קפואים או מעובדים בתפזורת לשירות עצמי, אם תנאי החזקתם תואמים את האמור בתוספת הראשונה והרופא הווטרינר נתן לבעל העסק אישור לכך בכתב.

## אופן אחסנה

4.

1. עוסק יאכסן מוצר מן החי במקרר או במקפיא באופן שכל אחד מסוגיו יהיה בתא נפרד, במקרר נפרד או תלוי על ווים נפרדים, עד מסירתו לצרכן.
2. הוראות סעיף קטן (א) לא יחולו על מוצרים שעקב תהליך עיבוד שעברו לא נדרש לגביהם אכסון בתנאי קירור, ובלבד שחובת ההפרדה בין סוגי מוצרים תקוים.

## הפשרת מוצרים קפואים מן החי

5. מוצרי מזון מן החי שהוצאו מהמקפיא לצורך הפשרתם, יופשרו במקרר שהטמפרטורה בו לא תעלה על 4 מעלות צלזיוס או במים זורמים באיכות מי שתיה, שהטמפרטורה שלהם לא תעלה על 4 מעלות צלזיוס ושקצב החלפתם נבדק ואושר על ידי הרופא הווטרינר.

## החזקת מיתקנים

6.

1. לא ישתמש אדם למטרה כלשהי בעסק בלוחות או במשטחי ביתור, חיתוך, דריכה או הגבהה העשויים עץ.
2. לא יימצאו בעסק מכונות ורהיטים שאינם מיועדים לצורכי העסק או שאינם תקינים לשימוש.
3. לא יוחזקו בעסק למכירה או למשמרת או למטרה אחרת סחורות או חפצים שאינם מהווים חלק מהעסק או שהוכנסו אליו שלא לצורכי מכירת מוצרים מן החי.
4. כרבע משטח העסק לפחות יהיה פנוי מכל חפץ וישמש להמתנת צרכנים בלבד.
5. מטחנות בשר ינוקו משאריות בשר מיד לאחר סיום הטחינה, ונוסף על כך ינוקו בחומר ניקוי מתאים בסוף כל יום עבודה.

## סגירת העסק

7. דלתות עסק המוכר בשר, עופות או דגים טריים, יהיו סגורות בכל שעות המכירה, אלא אם כן התקין העוסק רשתות המונעות כניסת זבובים או חרקים מעופפים אחרים.

## בריאות העובדים

8.

1. אדם העובד בעסק יהיה בעל תעודת בריאות תקפה.
2. לא ימכור או יטפל אדם במוצרים מן החי כל עוד הוא חולה במחלה מידבקת או שעל ידיו או פניו פצעים או חתכים המפרישים הפרשה דלקתית שיש בה כדי לזהם את המוצרים.
3. חלה אחד העובדים במחלה מידבקת, לא יחזור לעבודה בלא אישור בכתב מהרופא המטפל.

## תלבושת העובדים

9.

1. בשעות העבודה ילבש העוסק חלוק נקי, יחגור סינר עשוי גומי או חומר אחר שאינו סופג נוזלים וניתן לניקוי בנקל, שאורכו למטה מן הברכיים, וכן יחבוש כיסוי ראש נקי המכסה את כל שיער ראשו.
2. ייוחד מקום בעסק לתלות בו את בגדי העובדים.
3. עיבוד ומכירת בשר טרי או נקניק, יתבצעו אך ורק בידי עובד המשתמש בכפפות חד-פעמיות.

## מכירת דגים טריים

10.

1. בחנות שבה מוכרים דגים לא קפואים, יוקצה מקום מיוחד בשטח של 3 מטר לפחות לניקוי הדגים, ובלבד שיתקיימו בו תנאים אלה:
   1. יהיה במקום מכל אשפה עם מכסה בגודל המתאים להיקף העבודה;
   2. ניקוי הדגים ייעשה אך ורק על גבי שולחן מנירוסטה, אשר יוצב במקום שיועד לכך בלבד;
   3. הדגים יוחזקו כשהם מקוררים בקרח או במקרר בטמפרטורה שלא תעלה על 4 מעלות צלזיוס;
   4. בחנות שבה נמכרים דגים חיים יוחזקו הדגים בבריכה מיוחדת המכילה מים זורמים, המחוברת לרשת הביוב ומוזרם אליה אוויר ממכשיר המיועד לכך ובקצב שיהיה להנחת דעתו של הרופא הווטרינר; ממדי הבריכה, מיקומה והחומרים שמהם היא בנויה, ייקבעו מראש בידי הרופא הווטרינר;
   5. לא יעביר אדם דגים חיים לתחום העיריה אם הם אינם מובלים בבריכת מים זורמים, סגורה, באופן שימנע שפיכת מים ודגים ממנה בעת הנסיעה.
2. לא יעטוף עוסק דגים בנייר עיתון או בנייר משומש אחר, אלא בנייר סופג שיוחד לאותה מטרה ואושר בידי הרופא הווטרינר.

## מזון לבעלי חיים

11. בשר ומוצרי בשר המיועדים למאכל כלבים וחתולים יוחסנו במקפיא נפרד, שהטמפרטורה בו לא תעלה על מינוס 18 מעלות צלזיוס ויסומן "מזון לכלבים וחתולים בלבד", להנחת דעתו של הרופא הווטרינר.

## פסילת והשמדת מוצרים מן החי

12.

1. נוכח הרופא הווטרינר, לאחר בדיקה, כי במוצרים מן החי למכירה, לא נתקיימו הוראות סעיף 2(א), כולן או מקצתן, רשאי הוא לתפוס, להחרים, לפסול, לסלק או לבער את המוצרים, וכן רשאי הוא לצוות להשמידם או למנוע את השימוש בהם למאכל אדם או לבעלי חיים באופן אחר או להתיר את השימוש בהם לצורך אחר.
2. בלי לפגוע באמור בסעיף קטן (א), רשאי הרופא הווטרינר לקחת או להורות על לקיחת דגימות מן המוצרים המיועדים להשמדה ולשלחם לבדיקה במעבדה מוכרת; במשך זמן בדיקת המוצרים יאסור הרופא הווטרינר את מכירתם ויורה על אופן החזקתם עד לקבלת תוצאות בדיקת המעבדה.
3. השמדת מוצרים מן החי לפי סעיף קטן (א) תבוצע בנוכחות הרופא הווטרינר, לאחר שבדק אותם או בנוכחות אדם אחר שהורשה לכך בידי הרופא הווטרינר.
4. לא ישולם פיצוי בעבור מוצרים מן החי שהושמדו כאמור.
5. הוצאות שהוציאה העיריה לבדיקת מוצרים מן החי, להובלתם לשם ביעורם, לביעורם, להחסנתם או להשמדתם, יחולו על האחראי על העסק שממנו נלקחו; אישור בכתב מאת הרופא הווטרינר בדבר שיעור ההוצאות כאמור ישמש ראיה לכאורה לדבר.

## רשות הכניסה

13. ראש העיריה או הרופא הווטרינר או בא כוחם, רשאי להיכנס, בכל עת סבירה, לכל עסק שמוכרים בו מוצרים מן החי כדי -

1. לבדוק את המוצרים או ליטול מהם דוגמאות לשם בדיקה;
2. לדרוש העברת המוצרים ממקום למקום לשם בדיקה יסודית;
3. לדרוש הפשרת מוצרים קפואים או מקוררים מן החי לצורכי בדיקתם;
4. לברר אם נעשה מעשה כלשהו שיש בו משום הפרת הוראות חוק עזר זה ולנקוט אמצעים הדרושים לשם קיומו;
5. לדרוש ביצוע שינויים, תיקונים, ניקוי או החלפת אבזרים או ציוד או דרישה אחרת הנוגעת למצבו התברואי של העסק.

## איסור הפרעה

14. לא יפריע אדם לראש העיריה או לרופא הווטרינר או לבא כוחם במילוי תפקידו ולא ימנע ממנו שימוש בסמכויותיו לפי חוק עזר זה.

## אגרות

15. בעד בדיקה של מוצרים מן החי תגבה המועצה מהצרכן או מבעל העסק אגרות כקבוע בתוספת השניה לחוק עזר זה.

## הצמדה למדד

16. שיעורי האגרה שנקבעו בתוספת השניה לחוק עזר זה יעודכנו ב-1 בחודש (להלן - יום העדכון) לפי שיעור שינוי מדד המחירים לצרכן (להלן - המדד) שפורסם לאחרונה לפני יום העדכון, לעומת מדד המחירים לצרכן שפורסם לאחרונה לפני יום העדכון שקדם לו.

## שמירת דינים

17. אין חוק עזר זה בא לגרוע מהוראות חיקוק אחר אלא להוסיף עליהן.

## הוראת שעה

18. על אף האמור בסעיף 16, יעודכנו שיעורי האגרה שנקבעו בתוספת השניה לחוק עזר זה ב-1 בחודש שלאחר פרסום חוק עזר זה (להלן - יום העדכון הראשון), לפי שיעור שינוי המדד שפורסם לאחרונה לפני יום העדכון הראשון לעומת מדד חודש דצמבר 2006.

## תוספת א

## (סעיף 3(ב))

### תנאים למכירת מזון מן החי בתפזורת לשירות עצמי

1. סוג המזון שניתן למכירה בתפזורת –

מותר למכור בתפזורת לשירות עצמי אך ורק מוצרים קפואים בטמפרטורה של מינוס 18 מעלות צלזיוס.

1. הכללים האלה יחולו על החזקת התפזורת:
   1. כל פריט מזון יוחזק בתא נפרד שדפנותיו שלמות ואינן מאפשרות ערבוב בין פריט אחד למשנהו;
   2. לכל פריט מזון יוקצה זוג מלקחיים נפרד שיסומן באופן ברור לשימוש לפריט זה בלבד;
   3. באזור המכירה ייתלה שלט בגודל של 30 × 60 ס"מ לפחות, שעליו ייכתב בכתב ברור "שירות עצמי - נא לשמור על הניקיון ולהשתמש במלקחיים בלבד";
   4. לצורך אריזת מוצרי המזון יוכנו שקיות ניילון אטומות ועליהן יודפס שם העסק, תאריך המכירה והוראות שימוש, באופן שאינו ניתן למחיקה;
   5. בעת מילוי סחורה במכלים יש להקפיד שהמזון החדש יוכנס מתחת למזון הנמצא במכל.
2. אחריות ופיקוח:
   1. מנהל העסק ימנה עובד אחראי למכירת מוצרים קפואים בתפזורת (להלן - האחראי);
   2. האחראי ישגיח על ניקיון אזור המכירה ויקפיד על שימוש נכון במלקחיים לשירות עצמי;
   3. האחראי ינקה את המלקחיים, לפי הצורך, אך לא פחות משלוש פעמים ביום;
   4. האחראי יבצע את מילוי התנאים לפי האמור בפרט 2(5);
   5. האחראי יקפיד על המצאת שקיות ניילון לאריזת המזון בכמות מתאימה וכן להחתמתם ביום המכירה.

## תוספת ב'

## (סעיף 15)

1. בעד בדיקת מוצרי בשר טרי, למעט דגים - 0.19 אגורות לכל 1 ק"ג מוצר.
2. בעד בדיקה של דגים, חיים או טריים - 0.084 אגורות לכל 1 ק"ג מוצר.
3. בעד בדיקה של מוצרי בשר קפוא או דגים קפואים - 0.10 אגורות לכל 1 ק"ג.

כ"ד בשבט התשס"ז (12 בפברואר 2007)

יצחק ולד

**יושב ראש ועדה ממונה  
עיריית באקה-ג'ת**

1. דיני מדינת ישראל, נוסח חדש 9, עמ' 256. [↑](#footnote-ref-1)
2. ק"ת התשנ"ה, עמ' 1217; התשס"ו, עמ' 210. [↑](#footnote-ref-2)
3. ק"ת התשל"ב, עמ' 84. [↑](#footnote-ref-3)